
Akreditácia overovateľov CBAM
Praktický postup pre žiadateľov | Žiadosti prijímame od 15. 10. 2026
CBAM (mechanizmus kompenzácie uhlíka na hraniciach) sa týka vybraných tovarov dovážaných do EÚ, napríklad cementu, hnojív, železa, ocele, hliníka, vodíka a elektriny. Pri ich výrobe vznikajú emisie skleníkových plynov. Údaje o týchto emisiách, ktoré sa uvádzajú na účely CBAM, má preveriť nezávislý akreditovaný overovateľ. Ak chcete tieto overenia vykonávať, musíte SNAS preukázať, že máte správne postupy, kompetentných ľudí a dokážete ich uplatniť pri skutočnom overovaní.
Z čoho vychádzajú požiadavky
Právne predpisy EÚ určujú, čo sa overuje a za akých podmienok môže overovateľ získať akreditáciu. Základom je nariadenie (EÚ) 2023/956 o CBAM. Delegované nariadenie (EÚ) 2025/2551 upravuje akreditáciu overovateľov; vykonávacie nariadenie (EÚ) 2025/2546 stanovuje pravidlá overovania a nariadenie (EÚ) 2025/2547 pravidlá výpočtu viazaných emisií.
Normy určujú, ako má pracovať overovací orgán a jeho tím. ISO/IEC 17029 a ISO 14065 stanovujú požiadavky na orgán, ISO 14066 na kompetentnosť tímu a ISO 14064-3 na postup overovania. SNAS používa MSA V/01 na určenie rozsahu akreditácie, MSA V/05 na plánovanie a vykonanie posúdenia CBAM a MSA V/03 pri svedeckom posudzovaní.
V tomto návode „posúdenie na mieste“ znamená posúdenie postupov, personálu a záznamov u overovateľa. Pri „svedeckom posudzovaní“ SNAS sleduje, ako tím  overovateľa vykonáva konkrétne overenie u klienta; do práce tímu nezasahuje.

1  Vyberte si postup podľa svojej situácie
	Kto podáva žiadosť
	Ako bude postupovať SNAS

	Overovateľ s platnou akreditáciou SNAS pre EU ETS
	Požiadate o rozšírenie o CBAM. SNAS porovná váš rozsah EU ETS s požadovanými skupinami CBAM a určí posúdenie na mieste, preskúmanie zložiek a svedecké posudzovanie.

	Nový žiadateľ bez akreditácie EU ETS
	Požiadate o počiatočnú akreditáciu CBAM. SNAS posúdi dokumentáciu, systém riadenia a personál na mieste a naplánuje svedecké posúdenia pre požadované skupiny.

	Žiadateľ so sídlom mimo EHP
	Môžete požiadať akreditačný orgán EÚ, ktorý poskytuje CBAM. Rozsah posúdenia závisí aj od vašej existujúcej akreditácie; SNAS podľa okolností komunikuje s miestnym akreditačným orgánom.



Ako podať žiadosť 
Žiadosť sa podáva výlučne v Akreditačnom systéme SNAS (AIS). Iná forma podania žiadosti nie je akceptovaná. Nový žiadateľ sa najprv zaregistruje v Akreditačnom informačnom systéme SNAS (AIS). Po registrácii vyplní údaje o organizácii a cez AIS podá žiadosť o udelenie akreditácie CBAM. Pre akreditovaný subjekt, ktorý žiada o CBAM ako o ďalšiu oblasť, sa v AIS podáva žiadosť o rozšírenie akreditácie. Ak potrebujete pomoc s registráciou alebo zadávaním údajov, radi vás týmto postupom prevedieme.
Žiadosti budeme spracúvať v poradí, v akom nám budú doručené. Po ich preskúmaní posúdime naše kapacitné možnosti, vytvoríme príslušnú akreditačnú službu v AIS a pripravíme posudzovaciu skupinu. Následne s vami dohodneme ďalší postup a termíny posudzovania.
Žiadosť vieme pripraviť na posudzovanie rýchlejšie, ak už pri podaní presne uvediete požadované skupiny CBAM, pracoviská, dostupný personál, existujúce akreditácie, plánované zákazky a možné termíny svedeckého posudzovania. Úplné a správne vstupné údaje znižujú potrebu dodatočného dopĺňania žiadosti.
2  Rozsah akreditácie CBAM poskytovaný SNAS
SNAS bude pre CBAM akreditovať overovanie deklarovaných viazaných emisií tovaru. V žiadosti uvediete skupiny tovarov alebo činností, ktoré chcete overovať; tie isté skupiny sa po udelení akreditácie uvedú v prílohe osvedčenia. Tabuľka nižšie preberá rozsah z MSA V/01. Pri skupinách I až V musíte preukázať aj kompetentnosť pre nepriame emisie (LII). O skupinu LII  nie je možné požiadať samostatne. 

	Skupina
	Súhrnná kategória tovaru/ďalšie aktivity
	LII/nepriame emisie

	I
	Kalcinovaná hlina, slinok, cement, hlinitý cement
	áno

	II
	Vodík, amoniak
	áno

	III
	Kyselina dusičná
	áno

	IV
	Močovina, zmiešané hnojivá
	áno

	V
	Spekaná ruda, surové železo, DRI, surová oceľ
	áno

	VI
	Ferozliatiny FeMn, FeCr, FeNi
	nie

	VII
	Neopracovaný hliník
	nie

	VIII
	Výrobky zo železa alebo ocele; hliníkové výrobky
	nie

	L
	Zachytávanie, využívanie a ukladanie uhlíka (CCUS)
	nie

	LI
	Elektrina dovážaná do colného územia EÚ
	nie

	LII
	Nepriame emisie; len so skupinou I, II, III, IV alebo V
	v kombinácii



Ak máte viac pracovísk vykonávajúcich kľúčové činnosti, v rozsahu akreditácie sa uvedie názov a adresa každého z nich podľa tabuľky 1 MSA V/01.
Vyberte len skupiny, pre ktoré máte kompetentný tím a plánujete skutočne vykonávať overenia. Ak pôsobíte na viacerých pracoviskách, uveďte tie, na ktorých sa vykonávajú kľúčové činnosti.
3  Čo pripraviť k žiadosti
Identifikáciu právnickej osoby, sídla a pracovísk, požadované skupiny CBAM a krajiny, v ktorých chcete pracovať. Fyzická osoba sama nie je overovacím orgánom.
Postupy, podľa ktorých prijímate zákazku, plánujete overenie, preverujete údaje o emisiách, vypracujete správu a zabezpečujete nezávislé preskúmanie. Musia zodpovedať uvedeným normám a predpisom CBAM.
Zoznam overovateľov, technických expertov a nezávislých preskúmavateľov, ich kompetencie pre jednotlivé skupiny, záznamy o kvalifikácii a nestrannosti.
Zoznam existujúcich alebo plánovaných zákaziek v jednotlivých skupinách a termíny, keď by SNAS mohol sledovať váš tím pri overovaní u prevádzkovateľa. Ak ste už overovali, pripravte kompletné záznamy z týchto zákaziek.
Ak už máte EU ETS, priložte platné osvedčenie a rozsah akreditácie; pri sídle mimo EHP tiež uveďte miestny akreditačný orgán a existujúce akreditácie.
4  Ak už máte akreditáciu EU ETS
Ak už overujete emisie v EU ETS, môžete požiadať o rozšírenie akreditácie na CBAM. SNAS zohľadní, čo už bolo preukázané v EU ETS. V tabuľke nižšie nájdete pre každú skupinu CBAM skupiny EU ETS, ktoré musíte mať akreditované všetky, aby sa táto väzba dala využiť. Aj v takom prípade sa pri prvom posúdení CBAM vykoná aspoň jedno svedecké posúdenie. SNAS určí ďalší rozsah posúdenia podľa vašej žiadosti a zvažovania možných rizík.

	CBAM
	Potrebné skupiny EU ETS pre využitie ekvivalencie

	I
	1a, 1b, 6, 98

	II
	1a, 1b, 8, 98

	III
	1a, 1b, 9, 98

	IV
	1a, 1b, 98

	V
	1a, 1b, 3, 98

	VI
	1a, 1b, 4, 98

	VII
	1a, 1b, 4, 5, 98

	VIII
	1a, 1b, 4, 98

	L
	10, 11

	LI a LII
	Bez zodpovedajúcej skupiny EU ETS



Príklad: Ak žiadate o skupinu CBAM I (cement), pri posudzovaní možno zohľadniť vašu akreditáciu EU ETS, ak zahŕňa všetky skupiny 1a, 1b, 6 a 98. Ak máte iba 1a, 1b a 98, chýba skupina 6. SNAS preto vykoná svedecké posúdenie overovania cementu v skupine CBAM I. Aj keď máte všetky zodpovedajúce skupiny EU ETS, musíte preukázať splnenie požiadaviek CBAM; pri prvom posúdení sa vykoná aspoň jedno svedecké posúdenie.
5  Ak nemáte akreditáciu EU ETS
Ak EU ETS akreditáciu nemáte, SNAS posúdi váš systém od začiatku. Preskúma dokumentáciu, vykoná posúdenie na mieste a preverí kompetentnosť ľudí pre požadované skupiny. Súčasťou je aj svedecké posudzovanie. Tabuľka ukazuje, aké svedecké posúdenie alebo preskúmanie zložky vyžaduje MSA V/05 pre jednotlivé skupiny. Pri počiatočnej akreditácii bez EU ETS sa vychádza z fyzického svedeckého posúdenia v každej požadovanej skupine; SNAS uplatní pravidlá pre vzájomne súvisiace skupiny podľa MSA V/05.

	Skupina
	Minimálny spôsob preukázania činnosti podľa tabuľky A3

	I, II, III, V, VII, L, LI
	Jedno svedecké posúdenie v každej skupine

	IV
	Svedecké posúdenie alebo preskúmanie zložky, ak sa vykoná svedecké posúdenie v I, II, III, V, VI, VII alebo VIII

	VI
	Svedecké posúdenie alebo preskúmanie zložky pri svedeckom posúdení v VII alebo VIII

	VIII
	Svedecké posúdenie alebo preskúmanie zložky pri svedeckom posúdení v VI alebo VII

	LII
	Posudzuje sa spolu s I až V; osobitné svedecké posúdenie sa nevyžaduje



Nemáte ešte klienta, u ktorého by sa dalo uskutočniť svedecké posúdenie? Oznámte to SNAS hneď pri plánovaní. Za podmienok MSA V/05 môže SNAS udeliť akreditáciu po posúdení na mieste a kompetentnosti aj pred svedeckým posúdením; taká skupina sa označí hviezdičkou. O prvom overovaní musíte SNAS informovať vopred. Svedecké posúdenie sa musí vykonať najneskôr do 18 mesiacov od udelenia akreditácie. Ak sa z dôvodov na vašej strane nevykoná, akreditácia sa odoberie.
6  Ak máte sídlo v tretej krajine
Ak sídlite mimo Európskeho hospodárskeho priestoru, môžete požiadať SNAS o akreditáciu CBAM. V žiadosti uveďte sídlo, pracoviská, ľudí, plánované krajiny a zákazky a informáciu o prípadnej existujúcej akreditácii. SNAS sa podľa potreby spojí s miestnym akreditačným orgánom. To neznamená, že sa jeho pracovník sa môže zúčastniť posúdenia. Posúdenie na mieste sa plánuje aj podľa miesta vášho pôsobenia. Ak máte EU ETS akreditáciu, riaďte sa časťou 4; inak časťou 5.
7  Čo sa deje po udelení akreditácie
Akreditácia znamená aj priebežné preukazovanie kompetentnosti. SNAS vykonáva každoročný dohľad, pri ktorom posudzuje postupy a záznamy na mieste a sleduje vybrané overovanie. Počas akreditačného cyklu preskúma zložku z každej akreditovanej skupiny a uskutoční svedecké posúdenia s tým, že bude vykonané aspoň jedno fyzické svedecké posúdenie v akreditačnom cykle. Konkrétny program dostanete podľa svojho rozsahu, zákaziek a výsledkov predchádzajúcich posúdení.
8  Orientačné ceny a kalkulácia nákladov
 V súčasnosti pri kalkulácii nákladov sa  vychádza z existujúceho cenníka  RR-02: Cenník služieb SNAS. Ak už máte akreditáciu EU ETS, CBAM sa posudzuje ako rozšírenie o novú regulovanú oblasť. Cena rozšírenia závisí od počtu hodín potrebných na prípravu, posúdenie na mieste a jeho ukončenie. Pre nových žiadateľov sú východiskom nasledujúce sadzby  uvádzané v cenníku pre overovateľov EU ETS:

	Počet skupín
	Akreditácia
	Reakreditácia
	Dohľad
	Ročná úhrada

	1–5
	3 416 €
	2 928 €
	1 952 €
	500 €

	6–11
	3 660 €
	3 172 €
	2 440 €
	600 €

	12–16
	4 148 €
	3 660 €
	2 928 €
	700 €





Samostatne sa podľa počtu auditodní účtuje svedecké posudzovanie:
	Rozsah svedeckého posúdenia
	Orientačná sadzba

	Do 2 auditodní
	1 708 €

	Do 4,5 auditodňa
	2 440 €

	5 a viac auditodní
	3 172 €



Jeden auditodeň znamená jeden deň overovania jedným overovateľom. Pri prvej žiadosti o akreditáciu cenník uvádza úhradu spojenú s podaním, registráciou a posúdením žiadosti  vo výške 600 € za oblasť akreditácie. Pri cezhraničnej akreditácii sa k základnej sadzbe pripočítava 976 € za administratívne úkony. Cestovné, ubytovanie, tlmočenie a ďalšie náklady pri posudzovaní mimo SR sa účtujú osobitne podľa skutočnosti. Všetky uvedené sadzby sú bez DPH. SNAS pripraví kalkuláciu nákladov podľa konkrétneho rozsahu žiadosti, počtu svedeckých posúdení a miesta ich výkonu.

Tešíme sa na spoluprácu. Ak si pri výbere rozsahu alebo príprave žiadosti nie ste istí, obráťte sa na SNAS ešte pred jej podaním. Radi vám vysvetlíme postup, pomôžeme s AIS a poskytneme informácie potrebné na prípravu posudzovania.

